അഫ്ഗാനിലെ മതന്യൂനപക്ഷങ്ങള്ക്ക് വിസച്ചട്ടങ്ങളില് ഇളവുമായി ഇന്ത്യ ന്യൂഡല്ഹി: അഫ്ഗാനിലെ മതന്യൂനപക്ഷങ്ങള്ക്ക് പ്രത്യേകിച്ച് ഹിന്ദു, സിഖ് മതവിശ്വാസികള്ക്ക് രാജ്യത്ത് പ്രവേശനം എളുപ്പത്തിലാക്കുന്ന വിധത്തില് വിസചട്ടങ്ങളില് ഇളവ് വരുത്തി ഇന്ത്യ. അഫ്ഗാനിലെ നിലവിലെ ഗുരുതരസാഹചര്യം കണക്കിലെടുത്താണണ് ഇലക്ട്രോണിക് എമര്ജന്സി വിസ അനുവദിക്കാന് കേന്ദ്ര ആഭ്യന്തരമന്ത്രാലയത്തിന്റെ തീരുമാനം. തുടക്കത്തില് ആറുമാസത്തേക്ക് ആയിരിക്കും വിസ കാലാവധി. കാബൂളില് ഇന്ത്യന് എംബസി അടച്ചതിനാല് ഇ എമര്ജന്സി എക്സ് മിസലേനിയസ് വിസയ്ക്കായുള്ള എല്ലാ അപേക്ഷകളും ന്യൂഡല്ഹിയിലായിരിക്കും പരിഗണിക്കുക. താലിബാന് അധികാരത്തില് വന്നതുകൊണ്ട് പീഡനങ്ങള് നേരിടാന് സാധ്യതയുള്ള അഫ്ഗാനിലെ മതന്യൂനപക്ഷങ്ങളായ ഹിന്ദുക്കള്ക്കും സിഖ് മതക്കാര്ക്കും തുണയാകുന്നതാണ് തീരുമാനം.അഫ്ഗാനിലേയും പാകിസ്താനിലേയും ബംഗ്ലാദേശിലേയും ആറ് മതന്യൂനപക്ഷവിഭാഗങ്ങള്ക്ക് ഇന്ത്യയില് പൗരത്വം നല്കുന്നതിനുള്ള പൗരത്വഭേദഗതി നിയമം 2019 ല് ഇന്ത്യന് പാര്ലമെന്റ് പാസാക്കിയിരുന്നു. ആറുവര്ഷമായി ഇന്ത്യയില് താമസിക്കുന്നവര്ക്ക് അപേക്ഷിക്കാനാവും. എന്നാല് ഇതു സംബന്ധിച്ച ചട്ടങ്ങള് ഇതുവരെ കേന്ദ്രസര്ക്കാര് പുറത്തിറക്കിയിരുന്നില്ല. സ്വന്തം രാജ്യത്ത് മതപീഡനം ഏല്ക്കേണ്ടിവരുമെന്ന് ഭയന്ന് ഇന്ത്യയില് തുടരുന്ന അഫ്ഗാനിലെ ഹിന്ദുക്കള്ക്ക് നേരത്തേ ദീര്ഘമായ കാലാവധിയുള്ള വിസ സര്ക്കാര് നല്കിയിരുന്നു.